Pasākumu pamatā 2015. gadā ir gada darba programma iniciatīvas “ES palīdzības brīvprātīgie” īstenošanai 2015. gadā, ko Komisija pieņēma saskaņā ar Regulas (ES) Nr. 375/2014 21. panta 3. punktu un Finanšu regulas 128. pantu. Iniciatīvas īstenošanai 2015. gadā tika noteikts budžets EUR 13 868 000 apmērā ar mērķi attīstīt uzņemošo organizāciju spējas trešās valstīs un sniegt tehnisku palīdzību nosūtošajām organizācijām, kuras atrodas ES dalībvalstīs; attīstīt izturētspēju un katastrofu riska pārvaldību apdraudētās, nestabilās vai katastrofu skartās valstīs un saistībā ar aizmirstām krīzēm; sagatavoties brīvprātīgo atlasei, apmācībai un nosūtīšanai, kā arī iniciatīvas oficiālai uzsākšanai, ES palīdzības brīvprātīgo platformas izveidei, uzaicinājumam iesniegt piedāvājumus apmācības nodrošinātāja atlasei un dažādiem komunikācijas pasākumiem. 2015. gadā pēc tam, kad tika pieņemti iepriekš minētie deleģētie un īstenošanas akti, tika arī veikti pasākumi, kurus finansēja no darba programmas 2014. gadam, piemēram, nosūtošo un uzņemošo organizāciju pastāvīga sertificēšana; ES palīdzības brīvprātīgo apdrošināšanas sistēmas ieviešana un spēju attīstīšanas un tehniskās palīdzības projektu atlase.

Visām organizācijām, kuras vēlas nosūtīt vai uzņemt brīvprātīgos saskaņā ar iniciatīvu “ES palīdzības brīvprātīgie”, ir jābūt sertificētām. Sertifikācijas procesā pārbauda, vai visas organizācijas, kuras piedalās, ir pilnībā izpratušas un spēj izpildīt augstos standartus un procedūras, kas noteiktas attiecībā uz brīvprātīgo pārvaldību, lai aizsargātu un pārvaldītu brīvprātīgos nosūtīšanas periodā iniciatīvas ietvaros. Sertifikācijas procesu 2015. gadā finansē saskaņā ar darba programmu 2014. gadam. Uzaicinājumu iesniegt priekšlikumus publicēja 2015. gada janvārī. Mērķis ir izveidot 100 sertificētu nosūtošo un uzņemošo organizāciju sarakstu, kuras vēlas piedalīties iniciatīvā “ES palīdzības brīvprātīgie”. Līdz 2015. gada beigām tika iesniegti 37 pieteikumi, sertificētas 13 nosūtošās un septiņas uzņemošās organizācijas, un netika noraidīts neviens pieteikums. Atlikušos 17 pieteikumus vērtē 2016. gadā. Sertifikācija ir pastāvīgs process, un pieteikumus pieņems līdz 2020. gada 30. septembrim.

2.Tehniskā palīdzība / spēju attīstīšana

Iniciatīva “ES palīdzības brīvprātīgie” sniedz iespēju uzņemošajām organizācijām attīstīt to spējas, bet nosūtošajām organizācijām — saņemt tehnisko palīdzību. Mērķis ir nostiprināt to organizāciju spējas, kuras plāno piedalīties iniciatīvā, un nodrošināt atbilstību standartiem un procedūrām, kas attiecas uz brīvprātīgajiem kandidātiem un ES palīdzības brīvprātīgajiem. Uzaicinājumu iesniegt priekšlikumus EACEA/03/2015 publicēja 2015. gada janvārī, piešķirot kopējo budžetu EUR 6 948 000 apmērā uzņemošo organizāciju spēju attīstīšanas un nosūtošo organizāciju tehniskās palīdzības projektu līdzfinansēšanai dažādās jomās, piemēram, katastrofu riska pārvaldība, brīvprātīgo pārvaldība, sertifikācijas process, vajadzību novērtēšanas rīki un metodes, partnerību veidošana, komunikācijas pasākumi. Uzaicinājumam bija divas kārtas (pirmais termiņš pieteikumu iesniegšanai bija 2015. gada 1. aprīlis, un otrais termiņš — 2015. gada 1. septembris). Tika iesniegti 19 pieteikumi (septiņi par tehnisko palīdzību un 12 par spēju attīstīšanu). Desmit projekti tika atlasīti līdzfinansējumam no ES dotācijas EUR 4 827 715,51 apmērā: seši projekti pirmajā kārtā (trīs par tehnisko palīdzību un trīs par spēju attīstīšanu) par kopējo summu EUR 2 864 574,39 un četri projekti otrajā kārtā (viens par tehnisko palīdzību un trīs par spēju attīstīšanu) par kopējo summu EUR 1 963 141,12. Īstenošanā ir iesaistītas 22 organizācijas tehniskās palīdzības projektos un 66 organizācijas spēju attīstīšanas projektos, lai nostiprinātu savas pārvaldības un operatīvās sistēmas un strādātu partnerībā, īstenojot paraugpraksi humānās palīdzības sniegšanas un brīvprātīgo pārvaldības jomā. Tā kā iniciatīvā “ES palīdzības brīvprātīgie” ietverts spēju attīstīšanas un tehniskās palīdzības aspekts, projekti daudzējādā ziņā veicina partnerības veidošanu ar 57 partneriem, ar kuriem nav noslēgta FPA/FAFA, bet kuri piedalās, un jaunu partnerattiecību veidošanu 120 organizāciju vidū.

Projekti par tehnisko palīdzību organizācijām, kuras atrodas ES, ir vērsti uz spēju nostiprināšanu tīklu veidošanas jomā. Organizāciju partnerību un savienību veidošana ir skaidra prioritārā joma, kuru organizācijas vēlas attīstīt. Citas tematiskās jomas ir organizāciju attīstība, projektu pārvaldība, vienlīdzīgu iespēju nodrošināšana un izpratne par attiecīgajiem valsts tiesību aktiem, kas piemērojami iniciatīvai “ES palīdzības brīvprātīgie”, no kuriem daži ir ietekmējuši brīvprātīgo pārvaldības standartus un procedūras iniciatīvā “ES palīdzības brīvprātīgie”, un prasības sertifikācijas procesā. Arī projekti par organizāciju spēju attīstīšanu trešās valstīs ir vērsti uz partnerību un savienību veidošanu. Partnerību pārvaldības, vajadzību novērtēšanas, programmu pārvaldības standartu noteikšana un brīvprātīgā darba attīstīšana vietējā līmenī ir dažas citas tematiskās jomas, kuras organizācijas plāno uzlabot.

Gadījuma pētījums: reaģēšanas uz plūdiem uzlabošana vietējā līmenī Īstenojot projektu “Balkānu valstis un Eiropa par izturētspējas iniciatīvu attīstību” (BEDRIN), organizācijas ES un Rietumbalkānu valstīs paātrina iesaistīšanos iniciatīvā “ES palīdzības brīvprātīgie”, vienlaikus attīstot vietējo organizāciju spējas reaģēt uz plūdiem un ar tiem saistītajiem riskiem Drinas upes baseina teritorijā. Gadījuma pētījums: organizāciju iesaistīšana iniciatīvā “ES palīdzības brīvprātīgie” “Brīvprātīgais darbs humānās palīdzības jomā — nosūtošā organizācija” (VolinHA-SO) sadarbojas ar partneriem deviņās ES valstīs un izmanto ES palīdzības brīvprātīgo standartus, kas noteikti sertifikācijas procesā, lai palīdzētu attīstīt to spējas, īpašu uzmanību pievēršot brīvprātīgo pārvaldības politikas nostiprināšanai. Tādējādi projekta mērķis ir nostiprināt saikni starp brīvprātīgo organizācijām un uzlabot to spējas piedalīties iniciatīvā “ES palīdzības brīvprātīgie”.

Spēju attīstīšanas un tehniskās palīdzības projekti 2015. gadā. Projekta partneri ES valstīs. Projekta partneri trešās valstīs.

3.Nosūtīšana

Brīvprātīgo nosūtīšana ir viena no svarīgākajām darbībām iniciatīvā “ES palīdzības brīvprātīgie”. Mērķis ir atlasīt, sagatavot un nosūtīt jaunākos un vecākos brīvprātīgos, lai nostiprinātu Savienības spējas sniegt vajadzībām atbilstīgu humāno palīdzību nolūkā attīstīt apdraudētu un katastrofu skartu kopienu spējas un izturētspēju trešās valstīs. Uzaicinājumu iesniegt priekšlikumus EACEA/25/2015 publicēja 2015. gada jūlijā, piešķirot kopējo budžetu EUR 8 400 000 apmērā, lai līdzfinansētu ES palīdzības brīvprātīgo nosūtīšanas projektus, tostarp prakses vietas jaunākajiem speciālistiem, spēju attīstīšanu un/vai tehnisko palīdzību īstenojošajām organizācijām. Nosakot uzaicinājuma termiņu, tika ņemta vērā sertifikācijas procesa virzība un vajadzība apkopot sertificētās organizācijas. Kā nosaka tiesību akti, brīvprātīgos var nosūtīt (nosūtīt un uzņemt) tikai sertificētas organizācijas. Turklāt saskaņā ar gada darba programmu 2015. gadam projekti ir jāīsteno vismaz trīs sertificētu nosūtošo un trīs sertificētu uzņemošo organizāciju apvienībai. Līdz 2015. gada 30. oktobrim (uzaicinājuma iesniegt priekšlikumus termiņam) tika iesniegti divi pieteikumi, piedaloties 26 organizācijām. Pieteikumu izvērtēšana un dotāciju nolīgumu parakstīšana tiks pabeigta 2016. gadā, piešķirot maksimālo ES dotāciju EUR 1 392 442,17 apmērā un paredzot sākt īstenošanu 2016. gada jūnijā/jūlijā.

4.Apdrošināšana